เชื่อกนง.ไม่ขึ้นดอกเบี้ย
ต้องใช้ดอกเบี้ยต่ำอุ้มเศรษฐกิจตลาดเงินยันเงินเฟ้อไม่ระคาย
20 มี.ค. 2555

ต้องใช้ดอกเบี้ยต่ำอุ้มเศรษฐกิจตลาดเงินยันเงินเฟ้อไม่ระคาย
ตลาดคาด กนง.ตรึงดอกเบี้ยไว้ในระดับ 3% เกื้อหนุนเศรษฐกิจฟื้นตัว
จากการสำรวจของโพสต์ทูเดย์ นักเศรษฐศาสตร์ นักการเงินคาดการณ์ว่าในสถานการณ์ที่เศรษฐกิจไทยเปราะบางจากการลงทุน การขาดความเชื่อมั่น ผนวกกับภาวะต้นทุนต่างๆ เพิ่มขึ้นทั้งราคาสินค้าและราคาน้ำมัน จะทำให้ที่ประชุมคณะกรรมการนโยบายการเงิน (กนง.) พิจารณาคงดอกเบี้ยไว้ในระดับ 3% เพื่อพยุงเศรษฐกิจ
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า เชื่อว่าในการประชุมวันที่ 21 มี.ค.นี้ กนง.จะให้น้ำหนักไปที่การคงอัตราดอกเบี้ยนโยบายไว้ที่ 3% เพื่อให้เอื้อต่อการฟื้นตัวทางเศรษฐกิจหลังจากภาวะอุทกภัยมากกว่าให้น้ำหนักจากแรงกดดันของเงินเฟ้อ แม้ว่าราคาน้ำมันในตลาดโลกจะปรับตัวขึ้นต่อเนื่อง แต่คาดว่าจะไม่เกิน 140 เหรียญสหรัฐต่อบาร์เรล ซึ่งเป็นระดับที่ยังสามารถรับมือได้
“ศูนย์วิจัยได้ประเมินภาวะเงินเฟ้อปีนี้ โดยรวมเอาปัจจัยค่าจ้าง 300 บาท การลดเงินอุดหนุนราคาพลังงาน พบว่าระดับเงินเฟ้อเฉลี่ยปีนี้น่าจะอยู่ที่ 3.9% โดยจะไปเร่งตัวในครึ่งปีหลัง ดังนั้นตอนนี้จึงยังไม่น่าจะมีการปรับขึ้นดอกเบี้ย แต่ต้องรอดูความแข็งแกร่งในการฟื้นตัวตั้งแต่ไตรมาส 3 ไป หากออกมาดีก็มีโอกาสที่น้ำหนักจะกลับมาที่เงินเฟ้อ” นายเชาว์ กล่าว
น.ส.อุสรา วิไลพิชญ์ นักเศรษฐ ศาสตร์อาวุโส ธนาคารสแตนดาร์ดชาร์เตอร์ด (ไทย) กล่าวว่า ปัจจัยด้านราคาน้ำมันและการคาดการณ์เงินเฟ้อล่วงหน้าของภาคประชาชนและธุรกิจจะมีอิทธิพลต่อการพิจารณานโยบายดอกเบี้ยของ กนง. ในครั้งนี้พอสมควร อย่างไรก็ตาม ยังเชื่อว่า กนง.จะตัดสินใจตรึงดอกเบี้ยไว้เพื่อรอดูการตอบสนองทางเศรษฐกิจหลังจากได้ปรับลดดอกเบี้ยไป 2 ครั้งก่อนหน้านี้แล้ว
“ภาวะค่าครองชีพที่สูงขึ้นเป็นประเด็นที่ธนาคารแห่งประเทศไทยให้ความสำคัญค่อนข้างมาก แต่จากการปรับลดดอกเบี้ยลงมา 0.50% ตั้งแต่ปลายปี ช่วงนี้น่าจะเป็นการรอดูการฟื้นตัว” น.ส.อุสรา กล่าว
น.ส.สุทธาภา อมรวิวัฒน์ ผู้ช่วยผู้จัดการใหญ่ ศูนย์วิจัยเศรษฐกิจและธุรกิจ ธนาคารไทยพาณิชย์ กล่าวว่า คาดว่า กนง.จะคงดอกเบี้ยนโยบายไว้ที่ 3% เพราะแรงกดดันจากราคาน้ำมันขณะนี้เป็นผลจากอุปทานช็อกซึ่งไม่จำเป็นใช้นโยบายการเงินเข้ามาช่วย ขณะเดียวกันความกังวลต่อเศรษฐกิจโลกก็เริ่มดีขึ้นจากเศรษฐกิจสหรัฐ
นอกจากนี้ ธนาคารพาณิชย์ก็ได้เริ่มปรับลดดอกเบี้ยตามดอกเบี้ยนโยบายแล้ว จึงไม่จำเป็นต้องลดดอกเบี้ยเช่นกัน
ด้านฝ่ายวิจัยธนาคารทหารไทย เชื่อว่ารอบนี้ กนง.คงจะตรึงดอกเบี้ย แต่ทิศทางดอกเบี้ยนโยบายในปีนี้น่าจะปรับลดลงได้อีกครั้งประมาณ 0.25% ในช่วงไตรมาส 2 ซึ่งทำให้ดอกเบี้ยนโยบายปรับลดลงมาอยู่ที่ระดับ 2.75% และมีโอกาสที่จะทรงตัวในระดับนี้จนถึงสิ้นปี 2555
ธนาคารซีไอเอ็มบี ไทย ก็เชื่อว่า กนง.จะตัดสินใจคงดอกเบี้ยไว้ที่ระดับ 3% เนื่องจากเศรษฐกิจไทยในเวลานี้ถือว่าเริ่มดีขึ้น